**לאשה שבדאטואשווילי** (בגאורגית: **ლაშა შავდათუაშვილი**; באנגלית: **Lasha Shavdatuashvili**;‏ נולד ב-31 בינואר 1992) הוא ג'ודוקא גאורגי המתחרה בקטגוריית המשקל עד 73 ק"ג. שבדאטואשווילי הוא אלוף אולימפי מלונדון 2012, סגן האלוף האולימפי מטוקיו 2020 וזוכה מדליית ארד מריו 2016.

ביוגרפיה
--------

באפריל 2012, לאשה זכה במדליה המשמעותית הראשונה שלו כאשר זכה במדליית ארד באליפות אירופה בקטגוריית עד 66 ק"ג כאשר ניצח את דויד לארוס הצרפתי. ב-29 ביולי 2012, הוא זכה במדליית זהב באולימפיאדת לונדון 2012 לאחר שניצח בגמר את ניקלוס אונגווארי ההונגרי והפך בגיל 20 לאלוף אולימפי. באליפות אירופה 2013, זכה לאשה במדליית הזהב לאחר שניצח יריב מרוסיה בגמר.

בשנת 2014, עבר שבדאטואשווילי לקטגוריית המשקל עד 73 ק"ג וזכה באותה שנה בשתי מדליות כסף בגראנד פרי טביליסי וגראנד פרי בודפשט. בשנת 2015 הוא זכה בגראנד פרי זאגרב ובשתי מדליות ארד בגראנד פרי טביליסי וגראנד סלאם אבו דאבי. בשנת 2016 זכה בגראנד פרי אלמטי ובשתי מדליות ארד בגראנד פרי דיסלדורף וגראנד פרי טביליסי. באליפות אירופה באותה שנה שנערכה בקאזאן זכה במדליית הכסף. ב-8 באוגוסט, זכה שבדאטואשווילי במדליית ארד באולימפיאדת ריו 2016 לאחר שניצח את שגיא מוקי הישראלי באיפון בקרב על המדליה.

בפברואר 2017, זכה שבדאטואשווילי במדליית כסף בגראנד פרי דיסלדורף. ב-16 בדצמבר, הוא זכה במדליית כסף בטורניר המאסטרס היוקרתי שנערך בסנט פטרבורג לאחר שניצח את דירק ואן טיכלט הבלגי בשמינית הגמר, את גנבאטרין אודבייר ממונגוליה ברבע הגמר ואת גיוסג'ון בובוייב האוזבקי בחצי הגמר, בגמר הפסיד לאלוף העולם המכהן, סואיצ'י האשימוטו היפני. באליפות אירופה 2020, הוא זכה במדליית הכסף לאחר ניצחון בחצי הגמר על פאביו באזילה האיטלקי והפסד בגמר לוויקטור סטרפו הרומני.

באליפות העולם 2021 שנערכה בבודפשט, זכה שבדאטואשווילי לראשונה בתואר העולמי. את ארבעת קרבותיו הראשונים הוא ניצח באיפון ואת שלב חצי הגמר נגד בילאל סילוגלו הטורקי ניצח בווזארי. בגמר שבדאטואשווילי התמודד מול טומי מסיאס השוודי ולאחר תום ארבע הדקות ללא ניקוד ושני עונשים לחובתו של השוודי, נכנס הקרב לזמן ניקוד זהב במהלכו ספג יריבו את העונש השלישי שקבע את ניצחונו של שבדאטואשווילי.

באולימפיאדת טוקיו 2020, זכה שבדאטואשווילי במדליה האולימפית השלישית שלו, מדליית כסף בקטגוריית המשקל עד 73 ק"ג. הוא החל את דרכו בסיבוב השני בו ניצח בווזארי את גיום שיין הצרפתי. בשמינית הגמר הוא ניצח שוב בווזארי את אדן אלקסנדר חוסיין מג'יבוטי וברבע הגמר ניצח באיפון את ארת'ור מרגלידון הקנדי בתוך זמן ניקוד זהב. בחצי הגמר שבדאטואשווילי ניצח בזכות עונשים את אן צ'אנג-רים הדרום-קוריאני לאחר יותר משמונה וחצי דקות של קרב. בגמר שבדאטואשווילי התמודד מול שוהיי אונו היפני ולאחר ארבע דקות ללא ניקוד, הקרב נכנס לזמן ניקוד זהב במהלכו שבדאטואשווילי הוטל על צידו והפסיד בווזארי.

זכיות בתחרויות מהסבב העולמי
---------------------------

| שנה | קטגוריה | עיר | מדינה |
| --- | --- | --- | --- |
| 2015 | גראנד פרי | זאגרב | קרואטיהקרואטיה קרואטיה |
| 2016 | גראנד פרי | אלמטי | קזחסטןקזחסטן קזחסטן |
| 2018 | גראנד פרי | טביליסי | גאורגיהגאורגיה גאורגיה |
| 2018 | גראנד סלאם | אבו דאבי | איחוד האמירויות הערביותאיחוד האמירויות הערביות איחוד האמירויות |

קישורים חיצוניים
----------------

* לאשה שבדאטואשווילי, ברשת החברתית פייסבוק
* לאשה שבדאטואשווילי, ברשת החברתית אינסטגרם
* לאשה שבדאטואשווילי, באתר הוועד האולימפי הבין-לאומי
* לאשה שבדאטואשווילי, באתר olympedia.org
* לאשה שבדאטואשווילי, באתר איגוד הג'ודו העולמי
* לאשה שבדאטואשווילי, באתר JudoInside.com

הערות שוליים
------------

1. ↑  מידע על הג'ודוקא באתר JudoInside.
2. ↑  "Men's -66kg". *london2012.com*. נבדק ב-29 ביולי 2012. `{{cite web}}`:  (עזרה)
3. 1 2  אסי ממן, ‏הכי קרוב שיש: מוקי הפסיד בקרב על הארד, באתר ONE‏, 8 באוגוסט 2016